Kommissionens udtalelse - I henhold til EF-Traktatens artikel 251, stk. 2, tredje afsnit, litra c), om Europa Parlamentets ændringer til Rådets fælles holdning til forslag til Europa-Parlamentets og Rådets direktiv om fremme af elektricitet fra vedvarende energikilder inden for det indre marked for elektricitet om ændring af Kommissionens forslag i henhold til EF-Traktatens artikel 250, stk. 2

i. INDLEDNING

I henhold til EF-traktatens artikel 251, stk. 2, tredje afsnit, litra c), afgiver Kommissionen udtalelse om de ændringer, som Europa-Parlamentet foreslår under andenbehandlingen. Kommissionen udtaler sig i det følgende om de ni ændringer, som Europa-Parlamentet har foreslået.

2. BAGGRUND

a) Den 31. maj 2000 forelagde Kommissionen sit direktivforslag (KOM(2000) 279 endelig - 2000/0116 (COD) af 10. maj 2000) [1] for Rådet og Europa-Parlamentet.

[1] EFT C 311E af 31.10.2000, s. 320.

b) Det Økonomiske og Sociale udvalg afgav positiv udtalelse den 20. september 2000 [2] .

[2] EFT C 367 af 20.12.2000, s. 5.

c) Regionsudvalget afgav positiv udtalelse den 21. september 2000 [3].

[3] EFT C 22 af 24.1.2001, s. 27.

d) Under førstebehandlingen den 16. november 2000 afgav Europa-Parlamentet positiv udtalelse og vedtog i denne forbindelse atten ændringer til Kommissionens forslag [4], bl. a. for at få en mere præcis definition af visse begreber i relation til vedvarende energikilder.

[4] A5-0320/2000.

e) Kommissionens ændrede forslag blev forelagt for Europa-Parlamentet og Rådet den 29. december 2000 [5].

[5] KOM(2000) 884 endelig.

f) Rådet vedtog sin fælles holdning den 23. marts 2001 [6].

[6] EFT C

g) Rådets fælles holdning og Kommissionens kommunikation om denne fælles holdning blev forelagt for Europa-Parlamentet den 30. marts 2001 [7].

[7] SEK(2001) 506 endelig.

h) Under andenbehandlingen den 4. juli 2001 vedtog Europa-Parlamentet en beslutning, der indeholder ni ændringer til den fælles holdning.

3. FORMÅLET MED FORSLAGET

Kommissionens forslag skal åbne mulighed for en væsentlig forøgelse på mellemlang sigt af andelen af elektricitet fra vedvarende energikilder ("VEK-E") i EU. På baggrund af den vejledende målsætning om at fordoble de vedvarende energikilders andel af elproduktionen, som er opstillet i hvidbogen om vedvarende energikilder, og i overensstemmelse med de principper, som EU godkendte i Kyoto, skal medlemsstaterne fastsætte nationale mål for det fremtidige forbrug af VEK-E.

De vigtigste elementer i forslaget er:

- en grundlæggende definition af VEK-E

- vejledende målsætninger for elforbruget i medlemsstaterne, med et elforbrug i EU på 22%

- kontrol fra Kommissionens side med anvendelsen af støtteordningerne til fordel for producenter af elektricitet fra vedvarende energikilder og konventionelle energikilder

- oprindelsesgaranti for VEK-E

- fortrinsret for transmission og distribution af VEK-E.

4. KOMMISSIONENS UDTALELSER OM EUROPA-PARLAMENTETS ÆNDRINGER

Under andenbehandlingen vedtog Europa-Parlamentet ni ændringer til Rådets fælles holdning, som Kommissionen har godkendt.

4.1. Ændringer, som Kommissionen har godkendt

Ændring 1 - betragtning 7, som åbner mulighed for, at Kommissionen kan foreslå obligatoriske mål, hvis dette viser sig nødvendigt.

Ændring 3 - betragtning 16, som understreger betydningen af at fastholde investorernes tillid.

Ændring 5 - artikel 3, som åbner mulighed for, at Kommissionen kan foreslå obligatoriske mål, hvis dette viser sig nødvendigt.

Ændring 6 - artikel 4, stk. 2, som præciserer indholdet af en fremtidig rapport fra Kommissionen om de forskellige støtteordninger til fordel for producenter af VEK-E.

Ændring 7 - artikel 7, stk. 1, som gør fortrinsretten for VEK-E obligatorisk, for så vidt som det nationale elektricitetssystem tillader det.

Ændring 8 - artikel 7, stk. 2a, som åbner mulighed for, at transmissions- og distributionsnetoperatørerne kan dele omkostningerne i forbindelse med nettilslutninger.

Ændring 9 - artikel 7, stk. 4a, som fastsætter, at medlemsstaterne skal sikre, at opkrævningen af transmissions- og distributionsafgifter ikke bevirker, at elektricitet fra vedvarende energikilder, herunder navnlig elektricitet fra vedvarende energikilder produceret i randområder, forfordeles. Medlemsstaterne sikrer i givet fald, at afgifterne for transmission og distribution af elektricitet fra anlæg, der bruger vedvarende energikilder, afspejler realisable omkostningsfordele som følge af anlæggets tilslutning til nettet. Sådanne omkostningsfordele kan opstå ved direkte anvendelse af lavspændingsnettet.

Ændring 10 - artikel 8, andet afsnit, første led, som fastsætter, at Kommissionen i sin rapport skal vurdere de eksterne omkostninger ved produktion af elektricitet, der er fremstillet på grundlag af ikke-vedvarende energikilder, og virkningen af offentlig støtte til produktion af elektricitet.

Ændring 11 - betragtning 8, som præciserer, at støtten til vedvarende energikilder skal være forenelig med andre fællesskabsmålsætninger, navnlig overholdelsen af affaldsbehandlingshierarkiet.

4.2. Ændringer, som Kommissionen har afvist

Kommissionen har ikke afvist nogen ændringer.

5. KONKLUSION

I henhold til EF-traktatens artikel 250, stk. 2, ændrer Kommissionen sit forslag i overensstemmelse med de ændringsforslag som er skrevet i teksten.